SET ปิดเช้าลบ 3 จุด นลท.จับตาไวรัส “โอไมครอน”-รอปัจจัยใหม่หนุน
SET ปิดเช้าลบ 3 จุด นลท.จับตาความคืบหน้าไวรัส “โอไมครอน” และรอปัจจัยใหม่เข้ามาหนุน บ่ายนี้ตลาดฯคงจะแกว่งไซด์เวย์ โดยมีแนวรับ 1,575-1,580 แนวต้าน 1,590 จุด
2 ธ.ค. 2564

นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยเช้านี้แกว่ง Sideway ถึง Sideway Down โดยยังเห็นการปรับฐานอยู่ ทำให้ดัชนีฯอาจจะปรับขึ้นเหนือระดับ 1,600 จุดได้ยาก ซึ่งขณะนี้ต่างก็รอดูความคืบหน้าของไวรัสโควิดสายพันธุ์โอไมครอน ว่าจะมีการแพร่ระบาดมากแค่ไหน บ้านเราจะมีการพบเชื้อตัวนี้หรือไม่ และวัคซีนต้านโควิดจะป้องกันได้แค่ไหน ซึ่งปัจจัยดังกล่าวนี้เป็นปัจจัยหลักที่ต่างรอดูความคืบหน้ากัน อีกทั้งยังรอดูปัจจัยใหม่เข้ามาหนุนด้วย
ด้านตลาดหุ้นในภูมิภาคเอเชียเช้านี้เคลื่อนไหวทั้งในแดนบวก-ลบ พร้อมให้ติดตามการประชุมกลุ่มโอเปกพลัสในวันนี้ และยังต้องติดตามสถานการณ์การแพร่ระบาดไวรัสโควิดสายพันธุ์โอไมครอนด้วย
สำหรับแนวโน้มการลงทุนในช่วงบ่ายนี้ นายวีระวัฒน์ กล่าวว่า ตลาดฯคงจะยังแกว่งไซด์เวย์ โดยมีแนวรับ 1,575-1,580 จุด ส่วนแนวต้าน 1,590 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ 
KBANK มูลค่าการซื้อขาย 2,498.97 ล้านบาท ปิดที่ 133.50 บาท ลดลง 1.50 บาท
PTT มูลค่าการซื้อขาย 1,497.29 ล้านบาท ปิดที่ 37.00 บาท เพิ่มขึ้น 0.25 บาท
AOT มูลค่าการซื้อขาย 1,211.60 ล้านบาท ปิดที่ 59.25 บาท ลดลง 0.75 บาท
EA มูลค่าการซื้อขาย 1,037.32 ล้านบาท ปิดที่ 81.50 บาท เพิ่มขึ้น 1.25 บาท
SABUY มูลค่าการซื้อขาย 1,002.83 ล้านบาท ปิดที่ 17.60 บาท เพิ่มขึ้น 0.50 บาท